**איך מרגישים שואה?**

**השוואה בין פרקטיקות קולנועיות וחינוכיות בייצוג טראומת השואה**

**תקציר**

במאמר זה אנו מבקשים לבחון שתי פרקטיקות מרכזיות המשמשות להבניית זיכרון השואה: סרטים העוסקים בשואה ומסעות חינוכיים של בני נוער ישראלים לפולין. בשתיהן, מתמודדים הבמאים ומדריכי המסעות עם דילמות דומות הנוגעות לפער שבין שני קטבי ייצוג הטראומה: מחד, השאיפה "לשחזר" את העבר באופן היסטורי וריאליסטי ככל שניתן, ומאידך, הצורך להסתייע באסטרטגיות ומתודות קולנועיות/חינוכיות המהדהדות את המבנה הטראומטי באמצעות הסתרה, קיטוע, ייצוגים מרומזים ומשובשים, או איתור עקבותיה של הטראומה בפניהם ובשפתם של העדים לה. המחקר מנתח קורפוס של סרטים העוסקים בשואה, וממקם אותם על ציר המשקף את טכניקת ייצוג הטראומה, ובמבט השוואתי בוחן את מתודות ההדרכה במסעם של בני הנוער על גבי ציר זה.

על רקע זה נבקש לטעון כי שימוש בכל אחד מהקצוות לבדו לייצוג טראומת השואה, ייצור את מה שנוסח על ידי היסטוריון השואה דומיניק לה קפרה כ"הפגן", הנחקק בזיכרון הקולקטיבי. הדרך ליצור "עיבוד" של הטראומה דורשת שילוב בין הקטבים השונים: התייחסות למימד ההיסטורי האובייקטיבי של ההתרחשות הטראומטית, ומאידך, הענקת מקום לעודפות (excess) הטראומטית הבאה לידי ביטוי בייצוגים משובשים-במכוון, המהדהדים את התודעה הפוסט-טראומטית. נראה כי גם בהבניית הזיכרון באמצעות הייצוג הקולנועי וגם בהבנייתו באמצעות מסעות החינוכיים לפולין, הסולם ליציאה ממערבולת הזיכרון הטראומטי של השואה, הוא בעל שתי רגליים. האחת – מפגש עם העובדות ההיסטוריות האובייקטיביות, והשנייה – היחשפות מדודה לטלטלה הפוסט-טראומטית העזה. שילוב זה מאפשר להציב את המשתתפים בעמדה קוגניטיבית אמפתית אך מרוחקת, הדרושה לביסוסה של עמדה אתית קונסטרוקטיבית.